b'\n_START_ARTICLE_\nAinu (popula\xc8\x9bie)\n_START_SECTION_\nOrigine/Controverse\n_START_PARAGRAPH_\nOriginea acestei popula\xc8\x9bii/civiliza\xc8\x9bii este una controversat\xc4\x83, pe aceast\xc4\x83 tem\xc4\x83 exist\xc3\xa2nd numeroase teorii. Una din aceste teorii se refer\xc4\x83 la originea Ainu ca fiind una provenit\xc4\x83 din rasa mongoloid\xc4\x83, deci caucazieni, \xc3\xaentruc\xc3\xa2t nativii Ainu sunt \xc3\xaenal\xc8\x9bi, b\xc4\x83rba\xc8\x9bii au obiceiul de a purta b\xc4\x83rbi impresionante, iar r\xc3\xa2ul ocup\xc4\x83 un loc important \xc3\xaen tradi\xc8\x9bia acestora. Oricum ar fi, nici una din aceste teorii nu a putut fi verificat\xc4\x83 \xc3\xaen \xc3\xaentregime. Structura scheletului, a craniului, a expresiei faciale, caracteristicile ochilor, fac din ace\xc8\x99ti controversa\xc8\x9bi ainu o categorie aparte ce nu poate fi \xc3\xaencadrat\xc4\x83 \xc3\xaen nici o tipologie._NEWLINE_Ceea ce \xc3\xaei face at\xc3\xa2t de misterio\xc8\x99i \xc3\xaen ochii etnologilor este tocmai originea lor necunoscut\xc4\x83 \xc8\x99i tr\xc4\x83s\xc4\x83turile genetice atipice. Dac\xc4\x83 unii cercet\xc4\x83tori afirm\xc4\x83 ca ei sunt descenden\xc8\x9bii str\xc4\x83vechii popula\xc8\x9bii numit\xc4\x83 \xe2\x80\x9ejomon\xe2\x80\x9d, popula\xc8\x9bie preistoric\xc4\x83 datat\xc4\x83 acum 10.000 de ani din care ar fi evoluat japonezii de ast\xc4\x83zi, o alt\xc4\x83 parte este de p\xc4\x83rere c\xc4\x83 originile ainu pot merge \xc3\xaen timp p\xc3\xa2n\xc4\x83 acum circa 35.000 \xe2\x80\x93 40.000 de ani, \xc3\xaen timpul ultimei mari glacia\xc8\x9biuni care a unit insulele nipone de Asia. Exist\xc4\x83 \xc3\xaenc\xc4\x83 o legend\xc4\x83 ainu care spune ca \xe2\x80\x9eainu au ap\xc4\x83rut cu sute de mii de ani \xc3\xaenainte ca Fii Soarelui s\xc4\x83 o fac\xc4\x83\xe2\x80\x9d.\n_START_SECTION_\nCercetare \xc8\x99tiin\xc8\x9bific\xc4\x83\n_START_PARAGRAPH_\nTestele genetice efectuate asupra localnicilor au ar\xc4\x83tat c\xc4\x83 ace\xc8\x99tia au leg\xc4\x83turi comune cu locuitorii Japoniei, dar mul\xc8\x9bi dintre ei au \xc8\x99i conexiuni genetice cu popula\xc8\x9biile din Rusia, Tibet, Mongolia, Coreea sau Alaska. Ceea ce \xc3\xaei deosebe\xc8\x99te \xc3\xaens\xc4\x83 de aceste grupuri etnice este aspectul lor. Fizionomia nativilor ainu aminte\xc8\x99te, mai degrab\xc4\x83, de cea a amerindienilor, a caucazienilor sau chiar a aborigenilor. Aceasta ar fi migrat spre Australia dar \xc8\x99i spre sudul Asiei \xc8\x99i apoi \xc3\xaen Japonia cu multe mii de ani \xc3\xaen urm\xc4\x83. _NEWLINE_Cercet\xc4\x83ri genetice recente sugereaz\xc4\x83 c\xc4\x83 ainii au leg\xc4\x83turi cu popula\xc8\x9biile tungusic\xc4\x83, altaic\xc4\x83 \xc8\x99i uralic\xc4\x83 din Siberia.\n_START_SECTION_\nRecunoa\xc8\x99terea oficial\xc4\x83\n_START_PARAGRAPH_\nPe data de 6 iunie 2008 Dieta japonez\xc4\x83 a adoptat o rezolu\xc8\x9bie bipartit\xc4\x83 prin care guvernul japonez recunoa\xc8\x99te ainu ca fiind popula\xc8\x9bie nativ\xc4\x83 a Japoniei \xc8\x99i cheam\xc4\x83 la o \xc3\xaencheiere a discrimin\xc4\x83rii acestui grup etnic. Rezolu\xc8\x9bia a recunoscut popula\xc8\x9bia ainu ca fiind indigen\xc4\x83, cu o limb\xc4\x83, religie \xc8\x99i cultur\xc4\x83 distincte. De\xc8\x99i rezolu\xc8\x9bia este semnificativ\xc4\x83 din punct de vedere istoric, Hideaki Uemura, profesor la Universitatea Keisen din Tokio \xc8\x99i specialist \xc3\xaen drepturile popoarelor indigene, sus\xc8\x9bine c\xc4\x83 rezolu\xc8\x9bia este \xe2\x80\x9eslab\xc4\x83\xe2\x80\x9d \xc3\xaen sensul recunoa\xc8\x99terii faptelor istorice \xc3\xaentruc\xc3\xa2t popula\xc8\x9bia ainu a fost \xe2\x80\x9efor\xc8\x9bat\xc4\x83\xe2\x80\x9d s\xc4\x83 devin\xc4\x83 japonez\xc4\x83 \xc3\xaen primul r\xc3\xa2nd._NEWLINE_Mul\xc8\x9bi etnici ainu sunt membrii ai organiza\xc8\x9biei Utari Hokkaido, ce se ocup\xc4\x83 cu problemele fundamentale ale poporului ainu. Aceast\xc4\x83 organiza\xc8\x9bie a fost controlat\xc4\x83 ini\xc8\x9bial de c\xc4\x83tre guvernul japonez pentru a accelera asimilarea \xc8\x99i integrarea \xc3\xaen societatea japonez\xc4\x83. Acum este condus\xc4\x83 exclusiv de membri ainu \xc8\x99i opereaza cea mai mare parte independent de guvern. Alte institu\xc8\x9bii cheie includ Funda\xc8\x9bia pentru Cercetare \xc8\x99i Promovare a Culturii Ainu (FRAC), \xc3\xaenfiin\xc8\x9bat de guvernul japonez, dup\xc4\x83 intrarea \xc3\xaen vigoare a Legii culturii Ainu \xc3\xaen 1997, Universitatea Hokkaido, centru care se ocup\xc4\x83 cu studiul popula\xc8\x9biei ainu, precum \xc8\x99i muzee \xc8\x99i centre culturale. Minoritatea ainu din Tokyo s-a dezvoltat ca o comunitate politic\xc4\x83 \xc8\x99i cultural\xc4\x83 vibrant\xc4\x83.\n_START_SECTION_\nModul de via\xc8\x9b\xc4\x83 tradi\xc8\x9bional\n_START_PARAGRAPH_\n\xc3\x8en mod tradi\xc8\x9bional ainii tr\xc4\x83iau din pescuit, v\xc3\xa2n\xc4\x83toare \xc8\x99i cules. Satele, numite kotan, (constituite cam din 20 de case), erau de-a lungul r\xc3\xa2urilor sau a potecilor folosite de animalele s\xc4\x83lbatice, av\xc3\xa2nd astfel suficiente surse de m\xc3\xa2ncare \xc8\x99i ap\xc4\x83. _NEWLINE_Casele erau rectagulare, cu b\xc3\xa2rne de lemn, cu acoperi\xc8\x99 din paie/stuf, cu pere\xc8\x9bi din iarb\xc4\x83 de pampas (Miscanthus sinensis) sau bambus. Acoperi\xc8\x99ul avea o deschiz\xc4\x83tur\xc4\x83 pe unde ie\xc8\x99ea fumul. Pentru dormit, foloseau saltele umplute cu iarb\xc4\x83 \xc8\x99i bl\xc4\x83nuri de animale._NEWLINE_Sistemul de descenden\xc8\x9b\xc4\x83 era biliniar: b\xc4\x83rba\xc8\x9bii \xc3\xae\xc8\x99i ar\xc4\x83tau grupul patriliniar prin blazoane (itokpa) care simbolizau diferite animale, iar femeile \xc3\xae\xc8\x99i d\xc4\x83deau din genera\xc8\x9bie \xc3\xaen genera\xc8\x9bie centura de castitate (ponkut sau upsor)._NEWLINE_Hainele pe care le purtau erau un fel de tunici (attus) lungi p\xc3\xa2n\xc4\x83 la coapse pentru b\xc4\x83rba\xc8\x9bi \xc8\x99i p\xc3\xa2n\xc4\x83 la glezne pentru femei. Materialul era o \xc8\x9bes\xc4\x83tur\xc4\x83 din fibre interioare \xc3\xaenmuiate, din scoar\xc8\x9b\xc4\x83 de ulm. Se purtau legate cu o cing\xc4\x83toare, iar iarna se purta deasupra o vest\xc4\x83 din blan\xc4\x83 de c\xc4\x83prioar\xc4\x83 sau de alt animal. Femeile aveau tatuat un cerc \xc3\xaen jurul gurii.\n_START_SECTION_\nAinii moderni\n_START_PARAGRAPH_\n\xc3\x8encep\xc3\xa2nd cu prima parte a erei Meiji, ainii au renun\xc8\x9bat  tot mai mult (de bun\xc4\x83 voie uneori, dar mai mult for\xc8\x9bat) la modul de via\xc8\x9b\xc4\x83 tradi\xc8\x9bional, \xc8\x99i au \xc3\xaenceput s\xc4\x83 se apuce de cultivarea p\xc4\x83m\xc3\xa2ntului, de pescuitul comercial etc. fiind tot mai mult asimila\xc8\x9bi \xc3\xaen societatea japonez\xc4\x83 modern\xc4\x83.\n_START_SECTION_\nCultura, religia\n_START_PARAGRAPH_\nCu toate c\xc4\x83 limba ainu nu are un sistem de scriere propriu, exist\xc4\x83 o tradi\xc8\x9bie cultural\xc4\x83 oral\xc4\x83 bogat\xc4\x83, care include c\xc3\xa2ntece, poeme epice (yukar) \xc8\x99i povestiri \xc3\xaen proz\xc4\x83 sau poezie._NEWLINE_Credin\xc8\x9ba religioas\xc4\x83 a popula\xc8\x9biei ainu se centreaz\xc4\x83 asupra existen\xc8\x9bei unei alte lumi compus\xc4\x83 din spiritelor tuturor obiectelor \xc8\x99i ale fiin\xc8\x9belor care au existat \xc3\xaenainte, ele fiind controlate de acelea\xc8\x99i for\xc8\x9be spirituale (kamuy) care controleaz\xc4\x83 \xc8\x99i universul vizibil; v\xc3\xa2ntul, ploaia, grindina, \xc8\x99i mai ales focul (ape-huchi). Ainii cred c\xc4\x83 rug\xc4\x83ciunile c\xc4\x83tre aceste spirite sunt transmise cu ajutorul unor be\xc8\x9be cu ciucuri (inaw) folosite de \xc8\x99amani.'